僧廬
作者：陸游
朝代：宋

paragraphs: 僧廬土木塗金碧，四出徴求如羽檄。
富商豪吏多厚積，宜其棄金如瓦礫。
貧民妻子半菽食，一饑轉作溝中瘠。
賦斂鞭笞縣庭赤，持以與僧亦不惜。
古者養民如養兒，勸相農事憂其饑。
露臺百金止不爲，尚愧七月周公詩。
流俗紛紛豈知此，熟視創殘謂當爾。
傑屋大像無時止，安得疲民免饑死。